YleXPop järjestetään vuosina 2016 ja 2017 Lahdessa. Kaupunki tunnetaan räppäreistä ja hyppyreistä, mutta myös Lanun aukion kylpyläkohteesta ja Jari Litmasen vainotusta patsaasta.

Kauniissa Lahdessa on muun muassa Mytäjäisten uimaranta. // Kuva: Lahti Region ja kaupungin arkisto.

Vuoden paras ilmaistapahtuma järjestetään koulujen päättäjäislauantaina 4.6.2016 kaupungissa, joka on ainutlaatuisen ihana monesta syystä.

1. Kliseiden kaupunki

“Mistä sä oot kotoisin?”

“Lahdesta.”

“Ai siis LAHEST? Suomen Chicagosta? Haha! Oi Lahti on! Onko sun lempiruoka sitten LIHAMUKI HAHAHA? Saatko usein turpaan? Tunnetko Cheekin?”

Kun lahtelainen eksyy ulkomaailmaan, ei oheisen keskustelun kaltaisilta tilanteilta voi välttyä. Jos erehtyy paljastamaan kotipaikkakuntansa, saa valmistautua vastaanottamaan hulvattoman potpurin Lahti-aiheisia vitsejä. Lahti on kliseiden kaupunki, jonka enemmän tai vähemmän todellisuuteen perustuvasta maineesta riittää loputtomasti ammennettavaa. Ensimmäiset sata kertaa samat vitsit ovat jopa ihan hauskoja.

http://giphy.com/gifs/the-x-files-xTiTnCTxhW2EJoAzrG via GIPHY Katso Mulderin reaktio Lahti-läppään tästä.

2. Mössö, Chekkonen ja muu musa

Lahdesta ja Lahden seudulta on ponnistanut huomattava määrä valtakunnallisesti menestyneitä artisteja Apulannasta Cheekiin ja Tehosekoittimesta Korpiklaaniin. Erityisesti lahtelaistaustaisia räppäreitä tuntuu olevan joka nurkalla. Muun muassa Brädin, Asteen ja Nikke Ankaran lisäksi kaupungista on noussut yksi Suomen menestyneimmistä tuottajista, MGI eli Henri Lanz.

Kaupungissa on myös kosolti arvostettuja keikkapaikkoja, kuten legendaarinen ravintola Torvi ja Möysän kaupunginosassa sijaitseva Esso eli Mössö. Lahdessa järjestetään vuosittain myös Summer Up -festivaali, joka on parhaimpina vuosina houkutellut Mukkulan rantaan yli 35 000 juhlijaa. Viime kesänä festareilla esiintyi muun muassa Nicki Minaj.

3. Maauimala

Lahden visuaaliseen järjestykseen kuuluvat erottamattomasti Urheilukeskuksessa sijaitsevat majesteettiset hyppyrimäet. Kesän ajaksi niiden juurelle avataan maauimala, jossa lahtelaiset viettävät aikaa niin päiväs- kuin yöaikaan. Maauimalaan murtautuminen ja luvattomat öiset uimaretket ovat nimittäin jonkinlainen paikallinen initiaatioriitti, joka tekee pojista miehiä ja tytöistä naisia – tai poliisin silmissä ilkivallantekijöitä.

4. Absurdi Lahtiblogi

Lahtelaisten nurinkurisen kotiseuturakkauden saturaatiopiste on Lahtiblogi, joka dokumentoi lahtelaista elämänmenoa inhorealistiseen sävyyn Tumblrissa ja Instagramissa. Kuvavirta on jotain absurdin ja makaaberin väliltä: on pizzerioiden eteen kuolleita variksia, katolleen ajettuja autoja, sisäänpotkittuja ovia, kadulla lepääviä ihmisiä, kakkaa pisuaarissa ja hävyttömiä seinäkirjoituksia. Blogin kuvista on järjestetty myös kolme taidenäyttelyä, ja tyypillisesti se linkitetään välittömästi jokaisen Lahteen muuttavan Facebook-seinälle.

Skip Instagram post

5. “Lanu Spa”

Lahden keskustassa sijaitsevalla Lanun aukiolla liikkuu kaikkina vuorokaudenaikoina värikäs kirjo kaikenkarvaisia kulkijoita – erityisesti viime vuosina, kun toriparkin rakentaminen sulki laitapuolen kulkijoiden suosiman Ala- eli Puukkotorin. Aukion vetonaula on epävirallisissa yhteyksissä Lanu Spana tunnettu suihkulähde, joka houkuttelee kesäaikaan innokkaita kylpijöitä ja runsaasti vaahtoavan tiskiaineen väärinkäyttäjiä.

Skip Instagram post

Skip Instagram post

6. Sinnikäs imagon rakentaminen

Lahti on yrittänyt brändätä itseään vimmaisesti milloin green cityksi, milloin business cityksi. Brändityöryhmien mukaan Lahti on myös urheilukaupunki, kulttuurikaupunki ja muotoilukaupunki. 1980-luvun villeimmissä business city- pärinöissä jopa kaupunginorkesterin nimi muutettiin hetkellisesti Business City Orchestraksi. Ihailtavaa omistautumista.

7. Seksikkäät katunäkymät

Perimätiedon mukaan valtaosa Lahden liiketiloista on joko parturi-kampaamoita, thai-hierontapaikkoja, seksikauppoja tai pizza-kebabbiloita. Päiväkävely kaupungin keskustassa vahvistaa havainnon. Esimerkiksi Rautatienkadulla on kortteli, jossa on kokonaista kolme erotiikkaliikettä, kolme thai-hieromoa ja yksi striptease-paikka.

8. Rakastettavan mielikuvitukseton nimeämispolitiikka

“Hei tossa ois tollanen järvi, jossa näyttäis olevan vettä. Mikä me annettais sille nimeks?”

“Öö käviskö Vesijärvi?”

“Joo! Sit siitä lähtee tämmönen pienempi lampi, mikä sen nimi ois?”

“Öö vaikka Pikku-Vesijärvi.”

“Kyllä! Entä millä nimellä me kutsuttais tätä mäkeä, jonka päällä on radiomastoja?”

“Öö oisko Radiomäki?”

“Tosi hyvä! Sitte ois vielä tää muki, johon mä laitoin just lihaa.”

“Miten ois lihamuki?”

http://giphy.com/gifs/earth-mindblown-kepler-Um3ljJl8jrnHy via GIPHY Katso gif-tästä.

9. Vesiurut

Edellä mainitun Pikku-Vesijärven ympärillä oleva puisto lienee kiistatta Lahden suosituin piknik-lokaatio. Jos onni käy, pääsee piknikin tai “piknikin” yhteydessä nauttimaan musiikista. Puistossa sijaitsevien vesiurkujen settilistaan kuuluvat muun muassa My Heart Will Go On, Paratiisi, Maailma on sun ja What a Wonderful World.

Vesiurut ovat päätyneet otsikoihin muun muassa ohjelmointiongelmien takia. Ohjelmistoa ei ole saatu päivitettyä, koska yhtä ihmistä lukuun ottamatta kukaan ei ilmeisesti osaa ohjelmoida urkuja uudelleen.

10. Litmasen patsas

Jalkapalloilija ja kuningas Jari Litmanen on Lahden ylpeys, jolla on luonnollisesti oma patsas. Kisapuiston pukuhuoneiden eteen sijoitettu Littipatsas paljastettiin Litmasen pelinumeron mukaisesti 10. lokakuuta vuonna 2010, ja se on sen jälkeen joutunut toistuvien terroritekojen kohteeksi. Patsas yritettiin polttaa pian sen jälkeen, kun Litmanen allekirjoitti sopimuksen HJK:n kanssa. Viime syksynä se puolestaan puettiin Ku Klux Klanin asua mukailevaan kaapuun Hennalan rasististen mellakoiden jälkimainingeissa.

Skip Instagram post

11. Seikkailujen kaupunki

Vanhan viidakon sananlaskun mukaan Lahes sattuu, eivätkä sananlaskijat voisi olla enempää oikeassa. Lahtelaiseen anniskeluravintolaan eksyneiden ulkopaikkakuntalaisten yleinen kommentti on, että yhden tuopin aikana ehtii tapahtua enemmän kuin tavallisessa kaupungissa illan aikana. Lahdessa sattuu aina jotain outoa ja odottamatonta, joten kannattaa sielläkin siis katsella vähän eteensä. Puhutaan nyt kuitenkin Lahdesta.

12. YleXPop ja entistä suuremmat bileet

Kaiken lisäksi Lahti on tänä vuonna myös YleXPopin näyttämö. YleXPop tulee tänä vuonna suurempana kuin koskaan, ja mikä sopisikaan tapahtuman näyttämöksi parempi, kuin hieman suuruudenhullu kaupunki, jossa kadutkin rakennettiin suuren maailman tyyliin – ihailtavan leveiksi.

Kirjoittaja on vakaumuksellinen lahtelainen.



Lue myös:

Tämä on vuoden mahtavin festarikisa: voita festarieläimen lippupaketti Ruisrockiin, Weekend Festivalille ja Blockfestiin!